CELEX: 62017CN0100
Language: el
Date: 2017-02-24 00:00:00
Title: Υπόθεση C-100/17 P: Αναίρεση που άσκησε στις 24 Φεβρουαρίου 2017 η Gul Ahmed Textile Mills Ltd κατά της αποφάσεως που εξέδωσε το Γενικό Δικαστήριο (πέμπτο τμήμα) στις 15 Δεκεμβρίου 2016 στην υπόθεση T-199/04 RENV, Gul Ahmed Textile Mills Ltd κατά Συμβουλίου της Ευρωπαϊκής Ένωσης

29.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 168/21
            
         Αναίρεση που άσκησε στις 24 Φεβρουαρίου 2017 η Gul Ahmed Textile Mills Ltd κατά της αποφάσεως που εξέδωσε το Γενικό Δικαστήριο (πέμπτο τμήμα) στις 15 Δεκεμβρίου 2016 στην υπόθεση T-199/04 RENV, Gul Ahmed Textile Mills Ltd κατά Συμβουλίου της Ευρωπαϊκής Ένωσης
   (Υπόθεση C-100/17 P)
   (2017/C 168/28)
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσα: Gul Ahmed Textile Mills Ltd (εκπρόσωποι: L. Ruessmann, avocat, J. Beck, Solicitor)
   
      Λοιποί διάδικοι στην αναιρετική διαδικασία: Συμβούλιο της Ευρωπαϊκής Ένωσης, Ευρωπαϊκή Επιτροπή
   
      Αιτήματα
   
   Η αναιρεσείουσα ζητεί από το Δικαστήριο:
   
               —
            
            
               να κηρύξει παραδεκτή και βάσιμη την αίτηση αναιρέσεως·
            
         
               —
            
            
               να αναιρέσει την απόφαση του Γενικού Δικαστηρίου·
            
         
               —
            
            
               να αποφανθεί επί της ουσίας και να ακυρώσει τον κανονισμό 397/2004 (1) ή να παραπέμψει την υπόθεση ενώπιον του Γενικού Δικαστηρίου προκειμένου να αποφανθεί επί της ουσίας της προσφυγής ακυρώσεως· και
            
         
               —
            
            
               να καταδικάσει το Συμβούλιο στα δικαστικά έξοδα της αναιρεσείουσας για την αναιρετική δίκη καθώς και στα έξοδα της δίκης ενώπιον του Γενικού Δικαστηρίου.
            
         
      Λόγοι αναιρέσεως και κύρια επιχειρήματα
   
   Προς στήριξη της αναιρέσεώς της, η αναιρεσείουσα προβάλλει τα ακόλουθα επιχειρήματα:
   
               —
            
            
               Το Γενικό Δικαστήριο υπέπεσε σε πλάνη περί το δίκαιο, εκτιμώντας ότι η αναιρεσείουσα δεν έχει πλέον συμφέρον να προβάλει τον δεύτερο και τον τρίτο λόγο ακυρώσεως. Προκειμένου να αποφασισθεί εάν η αναιρεσείουσα διατηρεί έννομο συμφέρον στην υπό κρίση υπόθεση, το Δικαστήριο πρέπει να λάβει υπόψη όλα τα αποδεικτικά στοιχεία και τις πληροφορίες που έχει στη διάθεσή του και να εξετάσει το γενικό πλαίσιο. Τα σφάλματα του Συμβουλίου στους υπολογισμούς του περιθωρίου ντάμπινγκ είναι μεθοδολογικά και ενδέχεται να επαναληφθούν στο μέλλον.
            
         
               —
            
            
               Το Γενικό Δικαστήριο υπέπεσε σε πλάνη περί το δίκαιο, κρίνοντας χωρίς να εξετάσει προσηκόντως (σε ορισμένες περιπτώσεις χωρίς να εξετάσει καθόλου) τα επιχειρήματα της αναιρεσείουσας, ότι η στροφή της παραγωγής του οικείου κλάδου παραγωγής της Ένωσης προς το τμήμα της αγοράς κλινοσκεπασμάτων της Ένωσης που παρουσιάζει υψηλή εμπορική αξία και η αύξηση των εισαγωγών στην Ένωση κλινοσκεπασμάτων από Τούρκους παραγωγούς οι οποίοι σχετίζονται με τον οικείο κλάδο παραγωγής της Ένωσης δεν διέρρηξαν την αιτιώδη συνάφεια μεταξύ του προβαλλόμενου ντάμπινγκ και της ζημίας που φέρεται να έχει προκληθεί στον οικείο κλάδο παραγωγής της Ένωσης. Επιπλέον, οι κρίσεις του Γενικού Δικαστηρίου βασίζονται σε παραμορφώσεις των πραγματικών περιστατικών, όπως αυτά εκτίθενται στον κανονισμό 397/2004, και εσφαλμένους νομικούς χαρακτηρισμούς των πραγματικών περιστατικών.
            
         
      (1)  Κανονισμός (ΕΚ) 397/2004 του Συμβουλίου, της 2ας Μαρτίου 2004, για την επιβολή οριστικού δασμού αντιντάμπινγκ στις εισαγωγές βαμβακερών κλινοσκεπασμάτων καταγωγής Πακιστάν (ΕΕ 2004, L 66, σ. 1).